बिल और मेलिंडा गेट्स ने सन् 2000 में अपना भव्य संगठन खड़ा किया था. उसके बाद से यह संस्था वैश्विक स्वास्थ्य के विकास पर 36.7 अरब डॉलर खर्च कर चुकी है. भारत में यह संस्था पोलियो, शिशु और मातृ मृत्यु, एचआइवी, स्वच्छता वगैरह पर बिहार और उत्तर प्रदेश की बड़ी परियोजनाओं में काम कर चुकी है. इसी साल हैजे से होने वाले रोगों के लिए नया रोटावायरस टीका लाया गया है. इससे साल में 70,000 जानें बच सकती हैं. इसे भारत में भारत बॉयोटेक ने विकसित किया है जिसे बीएमजीएफ से आर्थिक सहयोग प्राप्त है. मोर कहते हैं, ''हम लोग खुद को भारत में स्थायी खिलाड़ी के रूप में नहीं देखते. हमारी भूमिका समयबद्ध सहयोग की है." वे बताते हैं कि भारत में हर बच्चे के टीकाकरण के लिए अनिवार्य राशि सालाना 6-7 करोड़ रु. है जो बहुत ज्यादा नहीं है. वे कहते हैं, ''भारत के पास पैसा है, टीका है और पूरी आपूर्ति शृंखला है. मामला बस हाथ थामने का है. मुझे उम्मीद है कि दो से तीन साल में सरकार अपने बल पर यह काम कर पाएगी."